钦定古今图书集成/明伦汇编/官常典/第174卷 > 《为萧骠骑让封第二表》前人
## 钦定古今图书集成/明伦汇编/官常典/第174卷 > 《为萧骠骑让封第二表》前人

臣某言：“写沥愚丹，已续前表，猥降前诏，未垂镜恕。一
省惊斩，再悸魂府，静躬自察，启居匪地。臣闻日薄星
回，昊天无以爽其节；山盈川冲，厚地不能亏其度。岂
不灵铸有限，神极无爽。”况世道恒沦，人彝剽夺，数满
必沿虚饰，小故乱大。臣才非古贤，任钧左戚，祚开山
河，兼金叠组，爵侈常班，宠溢前达，以荣以渥，且惭且
䩄，虽嘉铭鼎之恭，更惧循墟之速。矧乃三司，业贵上
将，地崇㹅录，务广河汾，寄深珪宇方启，剑卫增肃。既
惊朝野，足震城邑。殷周富士，犹难其人；汉魏多才，亦
罕兼职。且麟阁之臣，尚有位不及铉；全器之侯，犹或
任不并台。名爵无假前世之雄规；车旗勿滥中叶之
英轨。况鸿诰郁集，懋册顿萃，谅非虚薄，轻所膺符。今
殷夏既声，封国式固，故天地𬊤燿，日月更辉。陛下停
若镜之明，流如云之爱，方求士于版岩，宜思贤于屠
肆。而私臣以闱庙，宠臣以帷鼎，位兼文武，职㹅内外，
非所以发梦渭滨，储精河薮。镌金刻石，既不可诠，舆
歌里诵，其谓臣何？仰缘大道方行，苍祗宅气，威灵所
烛，九功咸诛，宁于庸臣，独隔恩耀，誓守愚衷，重扣云
日。如蒙恩宥，实生之幸，不任慊款之诚。